Avainsanat

Tiivistelmä



Avainsanat

1. Maatalous — Yhteinen markkinajärjestely — Sokeri — Kiintiöitä suurempi tuotanto (C-sokeri) — Vientitodistus, josta ilmenee todellisuudessa vietyä sokerimäärää pienempi määrä tai jonka voimassaoloaika on päättynyt — Vientiä koskevan todisteen puuttuminen — Tulliviranomaisten vahvistamalla todistuksen otteella ei ole merkitystä — (Komission asetuksen N:o 2670/81 2 artiklan 2 kohdan a alakohta)

2. Maatalous — Yhteinen markkinajärjestely — Tuonti- ja vientitodistukset — Toimivaltaisten viranomaisten tekemä oikaisu todistuksessa tai sen otteessa olevaan merkintään — Kyseisissä asiakirjoissa ei ole virheellisyyksiä — Oikaisua ei voida hyväksyä — (Komission asetuksen N:o 3719/88 24 artiklan 2 kohta)

3. Maatalous — Yhteinen markkinajärjestely — Tuonti- ja vientitodistukset — Toimivaltaisten viranomaisten tekemä korjaus — Suhteellisuusperiaatetta ei ole loukattu — Suojattuihin etuihin ei ole puututtu — (Komission asetuksen N:o 3719/88 24 artiklan 2 kohta)

4. Maatalous — Yhteinen markkinajärjestely — Sokeri — Kiintiöitä suurempi tuotanto (C-sokeri) — Perittävän määrän muuttaminen — Kansallisen tuomioistuimen tai toimivaltaisen viranomaisen harkintavalta — Virheellisestä toiminnasta ei ole näyttöä — Harkintavallan puuttuminen — (Komission asetuksen N:o 2670/81 3 artikla)

5. Maatalous — Yhteinen markkinajärjestely — Sokeri — Kiintiöitä suurempi tuotanto (C-sokeri) — Vientitodistuksen voimassaoloajan päättymisen jälkeen suoritettu vienti — Velvollisuus suorittaa sisämarkkinoilla myydystä sokerista perittävä määrä — (Komission asetuksen N:o 2670/81 3 artikla)

Tiivistelmä

1. Kiintiöitä suuremman tuotannon soveltamista koskevista yksityiskohtaisista säännöistä sokerialalla annetun asetuksen N:o 2670/81, sellaisena kuin se on muutettuna asetuksella N:o 158/96, 2 artiklan 2 kohdan a alakohdassa säädettyä todistetta ei ole esitetty tosiasiassa viedyn C-sokerimäärän osalta, jos kyseinen määrä ylittää vientitodistuksessa ilmoitetun kokonaismäärän tai jos vienti tapahtuu tämän todistuksen voimassaoloajan päättymisen jälkeen. Se seikka, että pääasiassa kyseessä oleva C-sokeri on tosiasiassa viety yhteisön tullialueelta, ei ole tältä osin ratkaiseva. Näin on asia myös silloin, kun tulliviranomaiset ovat vahvistaneet todistuksen otteen, joka koskee haettua määrää mutta joka ei heijasta valmistajan todellisia aikomuksia, korjatulla lomakkeella tehdyn ja tosiasiassa vietyä määrää vastaavan valmistajan tulli-ilmoituksen perusteella.

(ks. 49, 50 ja 52 kohta sekä tuomiolauselman 1 kohta)

2. Maataloustuotteiden tuonti-, vienti- ja ennakkovahvistustodistusten järjestelmän soveltamista koskevista yhteisistä yksityiskohtaisista säännöistä annetun asetuksen N:o 3719/88, sellaisena kuin se on muutettuna asetuksella N:o 1199/95, 24 artiklaa on tulkittava siten, ettei toimivaltainen viranomainen voi sen perusteella tehdä oikaisua vientitodistuksessa tai sen otteessa ilmoitettuun tonnimäärään, jos itse kyseisiin asiakirjoihin ei sisälly niissä olevia merkintöjä koskevia virheellisyyksiä.

(ks. 56 kohta ja tuomiolauselman 2 kohta)

3. Maataloustuotteiden tuonti-, vienti- ja ennakkovahvistustodistusten järjestelmän soveltamista koskevista yhteisistä yksityiskohtaisista säännöistä annetun asetuksen N:o 3719/88, sellaisena kuin se on muutettuna asetuksella N:o 1199/95, 24 artiklan tarkastelussa ei ole tullut esiin mitään sen pätevyyteen vaikuttavaa seikkaa. Silloin, kun arvioidaan onko jokin yhteisön oikeuden säännös suhteellisuusperiaatteen mukainen, on tutkittava, ovatko säännöksen tavoitteet toteutettavissa siinä säädettyjen keinojen avulla ja ylitetäänkö näillä keinoilla se, mikä on tarpeen näiden tavoitteiden saavuttamiseksi. Ei voida väittää, että normit, jotka eivät sinänsä merkitse puuttumista suojattuihin etuihin, voisivat olla suhteellisuusperiaatteen vastaisia. Mainitun 24 artiklan 2 kohdan tarkoituksena on – kuten käy ilmi asetuksen 17. perustelukappaleesta – ainoastaan mahdollistaa myöntävän elimen tekemien virheiden tai ilmeisten epätarkkuuksien korjaaminen. Tällaisesta säännöksestä ei seuraa minkäänlaista puuttumista valmistajien etuihin, ja se ei näin ollen voi olla suhteellisuusperiaatteen vastainen.

(ks. 58─60 ja 63 kohta sekä tuomiolauselman 3 kohta)

4. Kun kansallisten viranomaisten virheellisestä toiminnasta ei ole näyttöä, niiden kieltäytyminen korjaamasta todistuksen otteita, joissa oleviin merkintöihin ei sisälly virheellisyyksiä, ei voi olla perusteena kansallisen tuomioistuimen tai toimivaltaisen viranomaisen harkintavallalle sen määrän alentamiseen, joka on perittävä kiintiötä suuremman tuotannon soveltamista koskevista yksityiskohtaisista säännöistä sokerialalla annetun asetuksen N:o 2670/81, sellaisena kuin se on muutettuna asetuksella N:o 158/96, 3 artiklan nojalla.

(ks. 66 ja 67 kohta sekä tuomiolauselman 4 kohta)

5. Kiintiöitä suuremman tuotannon soveltamista koskevista yksityiskohtaisista säännöistä sokerialalla annetun asetuksen N:o 2670/81, sellaisena kuin se on muutettuna asetuksella N:0 158/96, 3 artiklaa on tulkittava siten, että sitä sovelletaan, jos C-sokerin vienti on suoritettu tätä sokeria vastaavan vientitodistuksen voimassaoloajan päättymisen jälkeen.

(ks. 73 kohta ja tuomiolauselman 5 kohta)